PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT

asupra propunerii legislative pentru declararea zilei de 

„1 ianuarie – Ziua României Europene”


Propunerea legislativă pentru declararea zilei de „1 ianuarie – Ziua României Europene”  a fost transmisă Comisiei cu adresa nr. Pl.-x 237 din 10 aprilie 2007.

Comisia pentru cultură, arte, mijloace de informare în masă a  fost sesizată în fond cu această propunere legislativă, spre avizare fiind transmisă Comisiei pentru administraţie publică, amenajarea teritoriului şi echilibru ecologic şi Comisiei juridice, de disciplină şi imunităţi, care au avizat negativ propunerea legislativă. În redactarea raportului, Comisia a ţinut cont de avizul favorabil al Consiliului Legislativ nr. 1699 din 13.12.2006 precum şi de Punctul de vedere al Guvernului nr. 22/04.01.2007, care nu susţine adoptarea acestei iniţiative legislative.

Prin obiectul de reglementare şi conţinutul său, propunerea legislativă face parte din categoria legilor ordinare. 

Propunerea legislativă a fost respinsă de Senat, în şedinţa din 29 martie 2007, în calitate de primă Cameră sesizată.

Propunerea legislativă a fost dezbătută în şedinţele Comisiei din zilele de 24 aprilie şi 7 mai 2007. 

În conformitate cu prevederile art. 54  şi 55 din Regulamentul Camerei Deputaţilor, republicat, la dezbateri au participat, domnul Demeter Andras, director general în Ministerul Culturii şi Cultelor iar în calitate de iniţiator, domnul senator Marius Marinescu. 

Propunerea legislativă are ca obiect de reglementare declararea zilei de 1 ianuarie „Ziua României Europene”, simbolizând unul din cele mai importante evenimente pentru poporul român după Revoluţia din decembrie 1989.
La lucrările Comisiei au fost prezenţi 15 deputaţi, din totalul de 19 membri ai Comisiei. 

Raportul Comisiei a fost adoptat cu unanimitatea voturilor celor prezenţi în sală în momentul votului. Potrivit prevederilor art. 75 din Constituţia României, republicată, şi art. 92 din Regulamentul Camerei Deputaţilor, republicat, Camera Deputaţilor este Cameră decizională. 

În urma dezbaterii, Comisia pentru cultură, arte, mijloace de informare în masă propune respingerea propunerii legislative pentru declararea zilei de „1 ianuarie – Ziua României Europene”.
Motivaţia respingerii se întemeiază pe faptul că soluţiile legislative cuprinse în propunerea legislativă au fost deja consacrate prin Hotărârea Guvernului nr. 1598/2006 privind declararea zilei de 1 ianuarie „Ziua aderării României la Uniunea Europeană” şi pentru aprobarea organizării, în perioada 24 decembrie 2006 – 1 ianuarie 2007, a manifestărilor ocazionate de aderarea României la Uniunea Europeană, publicată în Monitorul Oficial al României nr. 918 din 13 noiembrie 2006. Prin urmare, a fost creat deja cadrul legislativ pentru sărbătorirea aderării României la Uniunea Europeană. Promovarea unui nou act normativ cu acelaşi obiect de reglementare ar reprezenta o încălcare a art. 14 din Legea nr. 24/2000 privind normele de tehnică legislativă pentru elaborarea actelor normative, republicată.

